Ostona shahri hokimi Jo‘ldasbek Jaqsibekovning ma’lumot berishicha, Qozog‘iston milliy xavfsizlik qo‘mitasi poytaxtda rejalashtirilgan teraktlarning oldini oldi.“Aksilterror masalalari bugungi kunda birinchi darajada turibdi. Milliy xavfsizlik qo‘mitasi shaharda 4 oy muqaddam katta va yaxshi ta’minlangan maxfiy guruhni fosh qildi, u Ostonada teraktlar uyushtirishni rejalashtirgani ma’lum bo‘ldi”, - dedi u shaharning qonuniylikni ta’minlash va jinoyatchilikka qarshi kurash bo‘yicha muvofiqlashtiruvchi kengashining yig‘ilishida. U terrorchilik tahdidlarini bartaraf qilish bo‘yicha ishlarni yanada jadallashtirishga chaqirdi. “Kecha shahar aksilterror komissiyasining yig‘ilishi bo‘lib o‘tdi. Barcha tegishli strukturalarga topshiriqlar berildi. Huquq-tartibot organlari bu masalada aholining yordamiga tayanishi lozim”, - ta’kidladi Jaqsibekov.